PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০৪ নভেম্বর, ২০২০
ভারতে সুস্পষ্টভাবে করোনায় আক্রান্তের হারে নিম্নগতি অব্যাহত রয়েছে; পরপর ৬ দিন সুস্পষ্টভাবে করোনায় আক্রান্তের সংখ্যা ৬ লক্ষের নীচে; সুস্থতার হার ৯২ শতাংশ ছাড়িয়েছে
কোভিড আক্রান্ত রোগীর সুস্থতার সংখ্যা দৈনিক অধিক সংখ্যায় বৃদ্ধি পাওয়ায় এবং মৃত্যু হার ক্রমশ নিম্নমুখী প্রবণতা বজায় থাকায় ভারতে সুস্পষ্টভাবে করোনায় আক্রান্তের হারে নিম্নগতি অক্ষুণ্ন রয়েছে। দেশে আজ নিয়ে পরপর ৬ দিন সুস্পষ্টভাবে করোনায় আক্রান্তের সংখ্যা ৬ লক্ষের নীচে রয়েছে। আজ এই সংখ্যা দাঁড়িয়েছে ৫ লক্ষ ৩৩ হাজার ৭৮৭। বর্তমানে দেশে মোট আক্রান্তের তুলনায় সুস্পষ্টভাবে করোনায় আক্রান্তের হার কেবল ৬.৪২ শতাংশ। ১৬টি রাজ্য ও কেন্দ্রশাসিত অঞ্চলে প্রতি ১০ লক্ষ জনসংখ্যায় আক্রান্তের হার জাতীয় গড়ের তুলনায় কম। সুস্থতার সংখ্যা আরও বেড়ে হয়েছে ৭৬ লক্ষ ৫৬ হাজার ৪৭৮। এর ফলে, সুস্থতার সংখ্যা ও আক্রান্তের ঘটনার মধ্যে ফারাক ক্রমশ বাড়ছে। আরও সাফল্য হিসাবে জাতীয় স্তরে সুস্থতার হার বেড়ে ৯২.০৯ শতাংশ হয়েছে। দেশে গত ২৪ ঘন্টায় ৫৩ হাজার ৩৫৭ জন আরোগ্য লাভ করেছেন। অন্যদিকে, নতুন করে করোনায় আক্রান্ত হয়েছেন ৪৬ হাজার ২৫৩ জন। ১৭টি রাজ্য ও কেন্দ্রশাসিত অঞ্চলে সুস্থতার হার জাতীয় গড়ের তুলনায় বেশি। দেশে নমুনা পরীক্ষার পরিকাঠামোর দ্রুত সম্প্রসারণ ঘটেছে। আজ পর্যন্ত প্রায় ১১ কোটি ২৯ লক্ষ ৯৮ হাজার ৯৫৯টি নমুনা পরীক্ষা হয়েছে। গত ২৪ ঘন্টায় নমুনা পরীক্ষার সংখ্যা ১২ লক্ষ ৯ হাজার ৬০৯। ২৫টি রাজ্য ও কেন্দ্রশাসিত অঞ্চলে প্রতি ১০ লক্ষ জনসংখ্যায় নমুনা পরীক্ষার হার জাতীয় গড়ের তুলনায় বেশি। সদ্য আরোগ্য লাভকারীদের ৮০ শতাংশই ১০টি রাজ্য/কেন্দ্রশাসিত অঞ্চল থেকে। কেরল থেকে একদিনেই সর্বাধিক ৮ হাজারেরও বেশি রোগী আরোগ্য লাভ করেছেন। কর্ণাটক থেকে সুস্থতার সংখ্যা ৭ হাজারেরও বেশি। নতুন করে করোনায় আক্রান্তদের মধ্যে ৭৬ শতাংশই ১০টি রাজ্য/কেন্দ্রশাসিত অঞ্চল থেকে। কেরল ও দিল্লি থেকে একদিনেই সর্বাধিক ৬ হাজার জনের বেশি করে আক্রান্ত হয়েছেন। মহারাষ্ট্র থেকে আক্রান্তের সংখ্যা ৪ হাজারেরও বেশি। দেশে গত ২৪ ঘন্টায় করোনাজনিত কারণে মৃত্যু হয়েছে ৫১৪ জনের। এর মধ্যে প্রায় ৮০ শতাংশই মারা গেছেন ১০টি রাজ্য/কেন্দ্রশাসিত অঞ্চল থেকে। মহারাষ্ট্র থেকে একদিনেই সর্বাধিক ১২০ জনের মৃত্যুর খবর মিলেছে। ভারতে করোনাজনিত কারণে মৃত্যু হার আরও কমে হয়েছে ১.৪৯ শতাংশ। ২১টি রাজ্য/কেন্দ্রশাসিত অঞ্চলে প্রতি ১০ লক্ষে মৃত্যু হার জাতীয় গড়ের তুলনায় কম।
স্বাস্থ্য ও ওষুধের বিষয়ে সহযোগিতার জন্য ভারত ও ইজরায়েলের মধ্যে সমঝোতাপত্রে অনুমোদন কেন্দ্রীয় মন্ত্রিসভার
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার বৈঠকে স্বাস্থ্য ও ওষুধের বিষয়ে সহযোগিতার জন্য ভারত ও ইজরায়েলের মধ্যে সমঝোতাপত্র স্বাক্ষরকে অনুমোদন দিয়েছে। এর ফলে, যেসব ক্ষেত্রে সহযোগিতা গড়ে উঠবে, সেগুলি হ’ল – ১) চিকিৎসক সহ স্বাস্থ্য কর্মীদের মধ্যে প্রশিক্ষণ ও আদান-প্রদান। ২) মানবসম্পদ উন্নয়নে এবং স্বাস্থ্য পরিকাঠামো গঠনে সহায়তা। ৩) ওষুধ উৎপাদন, চিকিৎসা সংক্রান্ত সরঞ্জাম ও প্রসাধনী দ্রব্যের নিয়মাবলীর জন্য তথ্যের আদান-প্রদান। ৪) জলবায়ুর কারণে নাগরিকদের স্বাস্থ্যের বিষয়ে নানা ধরনের ঝুঁকি মূল্যায়নে মতামত আদান-প্রদান এবং এক্ষেত্রে জনস্বাস্থ্যের বিষয়ে পরিবেশকে মানিয়ে চলার তথ্য বিনিময়। ৫) জলবায়ু পরিবর্তনের ফলে উদ্ভূত পরিস্থিতি মোকাবিলায় পরিকাঠামো নির্মাণ এবং পরিবেশ-বান্ধব স্বাস্থ্য পরিষেবা গড়ে তোলার বিষয়ে বিশেষজ্ঞদের মধ্যে অভিজ্ঞা ভাগ করে নেওয়া। ৬) প্রাসঙ্গিক বিভিন্ন ক্ষেত্রে পারস্পরিক স্বার্থ সংশ্লিষ্ট গবেষণায় উৎসাহদান। ৭) পারস্পরিক আলোচনার মধ্য দিয়ে অন্যান্য ক্ষেত্রে সহযোগিতা।
চিকিৎসা সরঞ্জাম সংক্রান্ত নিয়মের সহযোগিতার ক্ষেত্রে ভারত ও ব্রিটেনের মধ্যে স্বাক্ষরিত সমঝোতাপত্রে অনুমোদন কেন্দ্রীয় মন্ত্রিসভার
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার বৈঠকে চিকিৎসা সরঞ্জাম সংক্রান্ত নিয়মাবলীর ক্ষেত্রে ভারতের সেন্ট্রাল ড্রাগ স্ট্যান্ডার্ড কন্ট্রোল অর্গানাইজেশন  এবং ইউনাইটেড কিংডম মেডিসিনস্ অ্যান্ড হেলথ কেয়ার প্রোডাক্টস্ রেগুলেটরি এজেন্সি  – এর মধ্যে স্বাক্ষরিত সমঝোতাপত্রটিকে অনুমোদন দিয়েছে। এই সমঝোতাপত্রের ফলে সিডিএসসিও এবং ইউকেএমএইচআরএ – এর মধ্যে ফলপ্রসূ সহযোগিতা এবং তথ্য আদান-প্রদানের পরিকাঠামো গড়ে উঠবে। দুটি দেশের চিকিৎসা সরঞ্জাম সংক্রান্ত নিয়মাবলী যাতে আন্তর্জাতিক দায়বদ্ধতাকে নিশ্চিত করে, সেটি এই সমঝোতাপত্রের মাধ্যমে বিবেচনা করা হবে। মূল যেসব বিষয়গুলির ওপর সহযোগিতা গড়ে উঠবে, সেগুলি হ’ল –
ক) সুরক্ষা সংক্রান্ত তথ্য, বিশেষ করে ওষুধ শিল্পের নজরদারির বিভিন্ন বিষয় নিয়ে তথ্যের আদান-প্রদান হবে। এর মধ্যে চিকিৎসা সরঞ্জামও রয়েছে। খ) ভারত ও ব্রিটেনের মধ্যে বৈজ্ঞানিক ও বাস্তবসম্মত বিভিন্ন বিষয় নিয়ে সম্মেলনের ব্যবস্থা করা হবে। গ) পরীক্ষাগারে, চিকিৎসা ক্ষেত্রে, উৎপাদন ও বন্টন ক্ষেত্রে এবং ওষুধ শিল্পের নজরদারি ক্ষেত্রে যথাযথ পদ্ধতির বিষয়ে তথ্যের আদান-প্রদান ও সহযোগিতা। ঘ) পারস্পরিক বোঝাপড়ার মাধ্যমে বিভিন্ন ক্ষেত্রে ক্ষমতা বৃদ্ধি। ঙ) নিয়ামক পরিকাঠামো ক্ষেত্রে বোঝাপড়ার বিস্তার ঘটিয়ে দুটি সংস্থার মধ্যে ভবিষ্যতে বিভিন্ন উদ্যোগ গ্রহণের ব্যবস্থা করা। চ) ওষুধ ও চিকিৎসা সরঞ্জামের জন্য আইন ও নিয়মাবলীর বিষয়ে তথ্যের আদান-প্রদান। ছ) লাইসেন্স বিহীন আমদানি-রপ্তানীকে নিয়ন্ত্রণ করার জন্য তথ্যের আদান-প্রদান। জ) আন্তর্জাতিক স্তরে সহযোগিতা।
প্রধানমন্ত্রী ৫ই নভেম্বর আন্তর্জাতিক বিনিয়োগকারীদের গোলটেবিল বৈঠকের ভার্চুয়ালি পৌরহিত্য করবেন
প্রধানমন্ত্রী শ্রী নরেন্দ্র মোদী ৫ই নভেম্বর আন্তর্জাতিক বিনিয়োগকারীদের গোলটেবিল বৈঠকের ভার্চুয়ালি পৌরহিত্য করবেন। কেন্দ্রীয় অর্থমন্ত্রক এবং জাতীয় বিনিয়োগ ও পরিকাঠামো তহবিল যৌথভাবে এই বৈঠকের আয়োজন করেছে। শীর্ষ স্থানীয় আন্তর্জাতিক বিনিয়োগকারী, ভারতীয় বাণিজ্য জগতের নেতৃবৃন্দ এবং কেন্দ্র ও আর্থিক বাজার নিয়ন্ত্রকদের নীতি-নির্ধারকরা এই বৈঠকে মতবিনিময় করবেন। কেন্দ্রীয় অর্থমন্ত্রী, অর্থ প্রতিমন্ত্রী, রিজার্ভ ব্যাঙ্কের গভর্নর এবং অন্যান্য বিশিষ্টজনেরাও এই ভার্চুয়াল বৈঠকে যোগ দেবেন। এই গোলটেবিল বৈঠকে বিশ্বের ২০টি সর্ব বৃহৎ পেনশন ও সোভেরিন ওয়েল্থ ফান্ডের প্রতিনিধিরা যোগ দেবেন। এঁদের সকলের সম্পদের মোট পরিমাণ প্রায় ৬ লক্ষ কোটি মার্কিন ডলারের সমতুল। মার্কিন যুক্তরাষ্ট্র, ইউরোপ, কানাডা, দক্ষিণ কোরিয়া, জাপান, মধ্যপ্রাচ্য, অস্ট্রেলিয়া ও সিঙ্গাপুর সহ বিভিন্ন দেশের আন্তর্জাতিক বিনিয়োগকারীরা এই বৈঠকে যোগ দেবেন। সংশ্লিষ্ট তহবিলগুলির মুখ্য কার্যনির্বাহী আধিকারিক এবং সিআইও-রা এই বৈঠকে অংশগ্রহণ করবেন। এঁদের মধ্যে কেউ কেউ এই প্রথম ভারত সরকারের সঙ্গে মতবিনিময় করবেন। আন্তর্জাতিক বিনিয়োগকারীরা ছাড়াও এদেশের শীর্ষস্থানীয় বাণিজ্য সংস্থার নেতৃবৃন্দ এই গোলটেবিল বৈঠকে অংশ নেবেন।
৬ জন মহিলা পরিচালিত স্টার্ট আপ সংস্থা ইউএন ওমেন প্রতিষ্ঠানের সঙ্গে সহযোগিতায় MyGov আয়োজিত কোভিড-১৯ শ্রী শক্তি চ্যালেঞ্জ প্রতিযোগিতায় বিজয়ী হয়েছে
৬ জন মহিলা পরিচালিত স্টার্ট আপ সংস্থা ইউএন ওমেন প্রতিষ্ঠানের সঙ্গে সহযোগিতায় MyGov আয়োজিত কোভিড-১৯ শ্রী শক্তি চ্যালেঞ্জ প্রতিযোগিতায় বিজয়ী হয়েছে। মহিলা পরিচালিত স্টার্ট আপগুলিকে কোভিড-১৯ এর বিরুদ্ধে লড়াইয়ে অথবা মহিলাদের সঙ্গে যুক্ত সমস্যার নিরসনে উদ্ভাবনমূলক সমাধানসূত্র খুঁজে বের করার জন্য উৎসাহিত করতে MyGov পোর্টালে ইউএন ওমেন প্রতিষ্ঠানের সহযোগিতায় গত এপ্রিল মাসে কোভিড-১৯ শ্রী শক্তি চ্যালেঞ্জের সূচনা হয়। দুটি পর্যায়ে এই প্রতিযোগিতা পরিচালিত হয়েছে। সারা দেশ থেকে ১ হাজার ২৬৫টিরও বেশি আবেদন পাওয়া গিয়েছিল প্রতিযোগিতায় অংশগ্রহণের জন্য।
চেন্নাইয়ে চতুর্থ ব্যাটেলিয়ন সেন্টারে ১০ শয্যার মেক শিফট্ হাসপাতাল ও আইসোলেশন কেন্দ্রের সূচনা করেছেন ডাঃ হর্ষবর্ধন
কেন্দ্রীয় বিজ্ঞান, প্রযুক্তি ও ভূ-বিজ্ঞান মন্ত্রী ডাঃ হর্ষবর্ধন আজ ভিডিও কনফারেন্সের মাধ্যমে চেন্নাইয়ে চতুর্থ ব্যাটেলিয়ন সেন্টারে ১০ শয্যার মেক শিফট্ হাসপাতাল ও আইসোলেশন কেন্দ্রের উদ্বোধন করেছেন। বিজ্ঞান ও প্রযুক্তি মন্ত্রকের অধীন সিএসআইআর এই হাসপাতাল ও আইসোলেশন কেন্দ্র গড়ে তুলেছে। এই উপলক্ষে ডাঃ হর্ষবর্ধন সিএসআইআর – এর অধীন স্ট্রাকচারাল ইঞ্জিয়ারিং রিসার্চ সেন্টার ও তার বিজ্ঞানীদের পাশাপাশি বর্তমান কোভিড-১৯ এর মতো চ্যালেঞ্জ মোকাবিলায় অভিনব সমাধানসূত্র খুঁজে বের করার জন্য জাতীয় বিপর্যয় ব্যবস্থাপনা বাহিনীর প্রশংসা করেছেন। সিএসআইআর – এর অধীন স্ট্রাকচারাল ইঞ্জিনিয়ারিং রিসার্চ সেন্টারের বিজ্ঞানীরা এমন এক বিশেষ ধরনের ইস্পাত নির্মিত ও সুস্থায়ী কাঠামো উদ্ভাবন করেছেন, যার সাহায্যে একজন ব্যক্তি এ ধরনের কয়েকটি ইস্পাত কাঠামো সহজেই এক জায়গা থেকে অন্যত্র নিয়ে গিয়ে সেখানে অনায়াসে তাবুর মতো একটি কাঠামো গড়ে তুলতে পারেন। এই তাবুর কাঠামোটিতে চিকিৎসার কক্ষ অথবা আইসোলেশন কক্ষ হিসাবেও ব্যবহার করা সম্ভব।
পিআইবি’র আঞ্চলিক কার্যালয় থেকে প্রাপ্ত তথ্য
• মহারাষ্ট্র : রাজ্যে গত ১৫ দিনে নতুন করে করোনায় আক্রান্তের সংখ্যা ও মৃত্যু সংখ্যা উভয়ই হ্রাস পাছে। রাজ্যে এখন সুস্পষ্টভাবে করোনায় আক্রান্তের সংখ্যা ১ লক্ষ ১৬ হাজার।
• গুজরাট : রাজ্যে গত ২৪ ঘন্টায় আরও ৯৫৪ জন করোনায় আক্রান্ত হয়েছেন। এর ফলে, আক্রান্তের সংখ্যা বেড়ে ১ লক্ষ ৭৫ হাজার ছাড়িয়েছে। সুস্থতার হার বেড়ে হয়েছে ৯০.৭৮ শতাংশ।
• রাজস্থান : রাজ্যে সুস্পষ্টভাবে করোনায় আক্রান্তের সংখ্যা পরপর ৩ দিন ক্রমবর্ধমান। রাজ্যে গত ২৪ ঘন্টায় আরও ১ হাজার ৭২৫ জন নতুন করে করোনায় সংক্রমিত ও ১০ জন করোনাজনিত কারণে মারা গেছেন।
• ছত্তিশগড় : রাজ্যে মঙ্গলবার করোনায় আক্রান্তের সংখ্যা বেড়ে ১ লক্ষ ৯২ হাজার ছাড়িয়েছে। এখনও পর্যন্ত রাইপুর জেলাতেই করোনাজনিত কারণে মৃত্যু হয়েছে ৬১১ জনের।
• আসাম : রাজ্যে মঙ্গলবার আরও ৩৭৯ জন করোনায় আক্রান্ত হয়েছেন। এর ফলে, আক্রান্তের সংখ্যা বেড়ে ২ লক্ষ ছাড়িয়েছে। সুস্থ হয়েছেন ১ লক্ষ ৯৮ হাজারেরও বেশি। রাজ্যে করোনাজনিত কারণে মৃত্যু হয়েছে ৯৩৪ জনের।
• মেঘালয় : রাজ্যে আরও ৬৩ জন করোনায় আক্রান্ত হয়েছেন। সুস্পষ্টভাবে করোনায় আক্রান্তের সংখ্যা ৯৭১। সুস্থ হয়েছেন ৮ হাজার ৬৮০ জন।
• মিজোরাম : রাজ্যে মঙ্গলবার আরও ১০১ জন করোনায় আক্রান্ত হয়েছেন। এর ফলে, আক্রান্তের সংখ্যা বেড়ে ২ হাজার ৮৯৩ হয়েছে।
• নাগাল্যান্ড : রাজ্যে গতকাল আরও ৫৫ জন করোনায় আক্রান্ত হয়েছেন। এর মধ্যে ৩৯ জন ডিমাপুর থেকে। কোহিমা থেকে আক্রান্ত হয়েছেন ১৩ জন।
• সিকিম : রাজ্যে আরও ৬২ জন সংক্রমিত হওয়ায় করোনায় আক্রান্তের সংখ্যা বেড়ে ৪ হাজার ৬৭ হয়েছে। সুস্পষ্টভাবে করোনায় আক্রান্তের সংখ্যা ২৫৪।
• কেরল : সবরীমালা মন্দিরে পুণ্যার্থীদের ভার্চ্যুয়াল শ্রেণীবদ্ধ লাইনের জন্য অনলাইন টিকিট বুকিং প্রক্রিয়া দু’দিন চলার পর বন্ধ হয়ে গেছে। আগামী ১৫ই নভেম্বর থেকে পুণ্যার্থীদের জন্য মন্দির খুলে দেওয়া হয়েছে। এদিকে রাজ্যে মঙ্গলবার আরও ৬ হাজার ৮৬২ জন করোনায় আক্রান্ত হয়েছেন। গত ২৪ ঘন্টায় আরও ২৬ জনের মৃত্যুর খবর মেলায় করোনাজনিত কারণে মৃতের সংখ্যা বেড়ে ১ হাজার ৫৫৯ হয়েছে।
• তামিলনাডু : এ বছর আন্তঃরাজ্য বাস পরিষেবা আর চালু হচ্ছে না। অবশ্য, চেন্নাই থেকে রাজ্যের বিভিন্ন প্রান্তে ৯ হাজার ৫১০টি বাস চলাচল করবে। দীপাবলী উৎসবের জন্য যাতায়াতকারীদের সুবিধার্থে ১১-১৩ই নভেম্বর পর্যন্ত এই বাসগুলি চালানো হবে। এদিকে রাজ্য সরকার আতসবাজী উৎপাদন নিষিদ্ধ করায় শিবকাশীর আতসবাজী কারখানার কর্মীরা দীপাবলীর মরশুমেও অন্ধকারে রয়েছেন।
• কর্ণাটক : রাজ্যের স্বাস্থ্য ও পরিবার কল্যাণ মন্ত্রী আজ প্রথম সেরো নমুনা পরীক্ষার ফলাফল প্রকাশ করেছে। এদিকে হাইকোর্ট ব্যাঙ্গালোর পুর নিগমের কাছে কোভিড-১৯ রোগীদের ব্যবহৃত বিভিন্ন সামগ্রী বিনষ্ট করার ব্যাপারে আরোপিত বিধিনিষেধ সম্পর্কে ব্যাখ্যা চেয়েছে।
• অন্ধ্রপ্রদেশ : রাজ্যের বিভিন্ন অংশে করোনা সংক্রমণ নতুন করে দেখা দেওয়ার প্রেক্ষিতে দোসরা নভেম্বর থেকে স্কুলগুলি চালু হওয়ার কথা থাকলেও তা পিছিয়ে দেওয়া হয়েছে। প্রকাশন জেলায় ৪টি জেলা পরিষদের বিদ্যালয়ে শিক্ষক ও ছাত্রছাত্রীরা করোনায় আক্রান্ত হয়েছেন।
• তেলেঙ্গানা : রাজ্যে গত ২৪ ঘন্টায় আরও ১ হাজার ৬৩৭ জনের সংক্রমিত হওয়ার এবং ৬ জনের মৃত্যুর খবর মেলায় করোনায় আক্রান্তের সংখ্যা বেড়ে ২ লক্ষ ৪৪ হাজার ছাড়িয়েছে। এখনও পর্যন্ত করোনাজনিত কারণে মৃত্যু হয়েছে ১ হাজার ৩৫৭ জনের। সুস্থতার হার বেড়ে হয়েছে ৯২.০৩ শতাংশ।
CG/BD/SB
(Visitor Counter : 174